RÅDETS BESLUTNING af 9. marts 1998 om bemyndigelse til Det Forenede Kongerige til at forlænge en foranstaltning, der fraviger bestemmelserne i artikel 6 og 17 i sjette direktiv 77/388/EØF om harmonisering af medlemsstaternes lovgivning om omsætningsafgifter (98/198/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter (1) - Det fælles merværdiafgiftssystem: ensartet beregningsgrundlag, særlig artikel 27,

under henvisning til beslutning nr. 95/252/EF (2),

under henvisning til forslag fra Kommissionen, og

ud fra følgende betragtninger:

I henhold til artikel 27, stk. 1, i direktiv 77/388/EØF kan Rådet med enstemmighed på forslag af Kommissionen give en medlemsstat tilladelse til at indføre eller forlænge særlige foranstaltninger, der fraviger direktivet, for at forenkle afgiftsopkrævningen eller for at undgå visse former for svig eller unddragelse;

ved skrivelse modtaget i Kommissionen den 6. oktober 1997 har Det Forenede Kongerige anmodet om tilladelse til at forlænge anvendelsen af den fravigelse, der var blevet givet tilladelse til med Rådets beslutning nr. 95/252/EF af 29. juni 1995;

de øvrige medlemsstater er den 23. oktober 1997 blevet underrettet om Det Forenede Kongeriges anmodning;

Det Forenede Kongerige fik ved beslutning nr. 95/252/EF tilladelse til at anvende en foranstaltning, der fraviger artikel 6 og 17 i direktiv 77/388/EØF, indtil den 31. december 1997;

foranstaltningen tager sigte på dels at give en lejer eller leasingtager fradragsret for 50 % af momsen på leje eller leasing af en personbil, når bilen anvendes til privat brug, dels på ikke at opkræve moms af privatkørsel i den pågældende bil;

formålet med denne begrænsning af fradragsretten er at lægge en fast afgift på privatkørsel i biler, som afgiftspligtige personer lejer eller leaser;

foranstaltningen, som formindsker de erhvervsdrivendes administrative forpligtelser, idet de ikke skal føre kørselsregnskab, der gør det muligt at fastslå, hvor mange kilometer privatkørsel de har kørt, er en forenkling af afgiftsopkrævningen, som omhandlet i artikel 27 i direktiv 77/388/EØF;

Kommissionen vedtog den 10. juli 1996 et arbejdsprogram med et forslag til en tidsplan for en gradvis indførelse af et fælles momssystem for det indre marked;

bemyndigelsen skal gælde indtil den 31. december 1998, så det på det tidspunkt kan vurderes, hvorvidt foranstaltningen fortsat er hensigtsmæssig på baggrund af den fælles tilgang til begrænsninger i momsfradragsretten for en række udgifter, som vælges inden for rammerne af arbejdsprogrammet;

foranstaltningen har ingen negativ indvirkning på De Europæiske Fællesskabers egne indtægter fra merværdiafgiften -

VEDTAGET FØLGENDE BESLUTNING:

Artikel 1

Som undtagelse fra artikel 17, stk. 2 og 3, i direktiv 77/388/EØF bemyndiges Det Forenede Kongerige til at give lejer eller leasingtager fradragsret for 50 % af momsen på leje eller leasing af en personbil, når bilen anvendes til privat brug.

Artikel 2

Som undtagelse fra artikel 6, stk. 2, litra a), i direktiv 77/388/EØF bemyndiges Det Forenede Kongerige til ikke at sidestille anvendelse til privat brug af en bil, der er bestemt for virksomheden, og som en afgiftspligtig person har lejet eller leaset, med tjenesteydelser mod vederlag.

Artikel 3

Denne bemyndigelse udløber den 31. december 1998.

Artikel 4

Denne beslutning er rettet til Det Forenede Kongerige.

Udfærdiget i Bruxelles, den 9. marts 1998.

På Rådets vegne

G. BROWN

Formand

(1) EFT L 145 af 13. 6. 1977, s. 1. Direktivet er senest ændret ved direktiv 96/95/EF (EFT L 338 af 28. 12. 1996, s. 89).

(2) EFT L 159 af 11. 7. 1995, s. 19.